คลังเร่งออกกฎหมาย สางหนี้รับจำนำข้าว
คลังรอเคาะขาดทุนจำนำข้าว เร่งออกกฎหมายสางหนี้
13 เม.ย. 2558

คลังรอเคาะขาดทุนจำนำข้าว เร่งออกกฎหมายสางหนี้
นายสมหมาย ภาษี รมว.คลัง เปิดเผยว่า คลังอยู่ระหว่างการพิจารณารายละเอียดร่างกฎหมายพิเศษ เพื่อออกมาแก้ไขหนี้จากโครงการรับจำนำข้าวให้มีความชัดเจนและแบ่งเบาภาระงบประมาณ โดยสำนักงานบริหารหนี้สาธารณะ (สบน.) กำลังดูจำนวนหนี้ที่แท้จริงที่เกิดจากโครงการรับจำนำข้าวว่าเป็นจำนวนเท่าไร จะมียอดถึง 7 แสนล้านบาทหรือไม่ โดยกฎหมายจะต้องเสร็จก่อนที่จะเริ่มงบประมาณปี 2559
นอกจากนี้ งบประมาณปี 2559 ที่อยู่ระหว่างการพิจารณา และธนาคารเพื่อการเกษตรและสหกรณ์การเกษตร (ธ.ก.ส.) ได้ของบเพื่อชดเชยความเสียหายเป็นจำนวนมากจากโครงการรับจำข้าว จะต้องมีการทบทวนใหม่ทั้งหมด เนื่องจากหลังจากออกกฎหมายพิเศษมาดูแลการชำระหนี้จำนำข้าวแล้ว จะทำให้ภาระงบประมาณในแต่ละปีลดลง